CPT รายได้พุ่ง-ค่าใช้จ่ายลด หนุนผลงานไตรมาส 2 พลิกกำไร 2 ลบ.
CPT รายได้พุ่ง-ค่าใช้จ่ายลด หนุนผลงานไตรมาส 2 พลิกกำไร 2 ลบ. จากช่วงเดียวกันเมื่อปีก่อนขาดทุน 15 ลบ. ขณะที่งวด 6 เดือน ขาดทุนเพิ่มขึ้น 7% มาที่ 12 ลบ. จากช่วงเดียวกันเมื่อปีก่อนขาดทุน 11 ลบ.
11 ส.ค. 2563

บริษัท ซีพีที ไดร์ แอนด์ เพาเวอร์ จำกัด (มหาชน) หรือ CPT รายงานผลการดำเนินงานงวดไตรมาส 2/63 สิ้นสุดวันที่ 30 มิ.ย. ดังนี้

โดยผลการดำเนินงานในไตรมาสดังกล่าว พลิกมีกำไร เนื่องจากรายได้จากการขายเพิ่มขึ้นมาที่ 131.31 ล้านบาท จากระดับ 42.84 ล้านบาท ในไตรมาส 2/62 เนื่องจากในปีนี้มียอดขายเพิ่มขึ้นจากทั้งการขายลูกค้ากลุ่มเดิมและลูกค้ากลุ่มใหม่ ประกอบกับมี Backlog จากปีก่อน ซึ่งสามารถส่งมอบให้กับลูกค้า และรับรู้รายได้ในไตรมาส 2/63
อีกทั้งรายได้จากการให้บริการรับเหมาติดตั้ง เป็นงานให้บริการรับเหมาและติดตั้งสายไฟ (Cabling Installation) และการก่อสร้างสถานีไฟฟ้าย่อย (Substation) เพิ่มขึ้นมาที่ 90.25 ล้านบาท จากไตรมาส 2/62 อยู่ที่ 71.91 ล้านบาท เนื่องจากการรับรู้รายได้งานโครงการมีมูลค่างานสูงขึ้น จากการส่งมอบงานโครงการตามขั้นความสำเร็จของงานได้ และรายได้อื่นๆเพิ่มขึ้นมาที่ 3.66 ล้านบาท จากไตรมาส 2/62 อยู่ที่ 1.52 ล้านบาท
ขณะที่ค่าใช้จ่ายในการขายในไตรมาส 2/63 ลดลงมาที่ 7.94 ล้านบาท จากไตรมาส 2/62 อยู่ที่ 10.76 ล้านบาท เนื่องจากการบริหารค่าใช้จ่ายที่มีประสิทธิภาพมากขึ้น ส่วนค่าใช้จ่ายในการบริหารไตรมาส 2/63 ลดลง มาที่ 15.64 ล้านบาท จากไตรมาส 2/62 อยู่ที่ 23.78 ล้านบาท เนื่องจากการบริหารค่าใช้จ่ายที่มีประสิทธิภาพมากขึ้น